সামরিক বাহিনীতে শিশুদের ইতিহাস

**[[সামরিক বাহিনীতে শিশু]]** বলতে এমন শিশুদের ( যাদের বয়স ১৮ বছরের কম, যা শিশু অধিকার সংক্রান্ত সম্মেলন দ্বারা সংজ্ঞায়িত) বোঝানো হয়, যারা রাষ্ট্রীয় সশস্ত্র বাহিনী বা বিভিন্ন বেসরকারি সামরিক সংগঠনের সঙ্গে যুক্ত থাকে। ইতিহাসে এবং বহু সংস্কৃতিতে, শিশুরা সামরিক অভিযান ও যুদ্ধে অংশগ্রহণ করেছে। উদাহরণস্বরূপ, প্রথম বিশ্বযুদ্ধ ও দ্বিতীয় বিশ্বযুদ্ধে প্রায় সকল পক্ষেই হাজার হাজার শিশু সক্রিয়ভাবে অংশগ্রহণ করেছিল। সামরিক বাহিনী বা সশস্ত্র সংগঠনে শিশুদেরকে যুদ্ধের জন্য প্রশিক্ষণ দিয়ে সরাসরি লড়াইয়ে ব্যবহার করা হয়। অনেক ক্ষেত্রে তাদের সহায়ক কাজে নিয়োজিত করা হয়; যেমন রসদ বহনকারী, বার্তাবাহক বা যোগাযোগ রক্ষাকারী। কিছু পরিস্থিতিতে কৌশলগত সামরিক সুবিধা নেওয়ার জন্য শিশুদের মানব ঢাল হিসেবে ব্যবহার করা হয় কিংবা রাজনৈতিক উদ্দেশ্যে এবং জনমত প্রভাবিত করার জন্য প্রচারণামূলক কাজে লাগানো হয়। প্রাপ্তবয়স্কদের তুলনায় শিশুরা মানসিক ও সামাজিকভাবে অধিক প্রভাবিত হওয়ার ঝুঁকিতে থাকায় তারা সামরিক নিয়োগের সহজ লক্ষ্যবস্তু হয়ে ওঠে। কিছু ক্ষেত্রে শিশুকে জোরপূর্বক কোনো সশস্ত্র গোষ্ঠী বা সামরিক বাহিনীতে নিয়োগ করা হয়। অন্যদিকে, কিছু শিশু নিজেরাই সামরিক বাহিনীতে যোগ দিতে আগ্রহী হয়। কারণ তারা এর মাধ্যমে চরম দারিদ্র্য থেকে মুক্তি পাওয়ার আশা করে অথবা বিশ্বাস করে যে, সামরিক জীবন তাদের জন্য প্রাপ্তবয়স্ক হওয়ার এক ধরনের আনুষ্ঠানিক ধাপ বা পরিণত হওয়ার পথ হিসেবে কাজ করবে।

## প্রাক–বিংশ শতাব্দী

ইতিহাসের ধারাবাহিকতায় এবং বিশ্বের অনেক সংস্কৃতিতে শিশুদের ব্যাপকভাবে সামরিক অভিযান ও যুদ্ধবিষয়ক কার্যক্রমে ব্যবহার করা হয়েছে।

যুদ্ধে অপ্রাপ্তবয়স্কদের অংশগ্রহণের সবচেয়ে পুরোনো তথ্য পাওয়া যায় প্রাচীন যুগে। তখন ভূমধ্যসাগরীয় অঞ্চলের বিভিন্ন সভ্যতায় কিশোরদের সরাসরি যোদ্ধা হিসেবে নয়; বরং প্রাপ্তবয়স্ক সৈনিকদের সহায়ক হিসেবে ব্যবহার করা হতো বলে জানা যায়। তারা মূলত সহকারী, রথচালক, অস্ত্র বহনকারী বা ব্যক্তিগত সেবকের ভূমিকা পালন করত। এই কাজগুলি যুদ্ধের জন্য গুরুত্বপূর্ণ হলেও সাধারণত সরাসরি যুদ্ধ করার দায়িত্ব তাদের ওপর দেওয়া হতো না। এই প্রথার উল্লেখ বাইবেলে পাওয়া যায়, যেখানে দায়ূদ রাজা শাউলের অধীনে একজন তরুণ হিসেবে সেবা করেছিলেন। একই ধরনের চিত্র হিত্তি ও প্রাচীন মিশরীয় শিল্পকর্মে দেখা যায়, যেখানে কিশোরদের সৈনিকদের পাশে সহায়কের ভূমিকায় দেখানো হয়েছে। এছাড়াও প্রাচীন গ্রিক পুরাণ, দর্শন ও সাহিত্য; যেমন হেরাক্লিস ও হাইলাসের গল্পে কিশোরদের যোদ্ধাদের সঙ্গী ও সহচর হিসেবে উপস্থিত থাকার বিবরণ পাওয়া যায়।

এছাড়া প্রাচীন কাল থেকেই আরেকটি প্রচলিত রীতি ছিল যে, যখন কোনো সৈনিক সামরিক অভিযানে যেতেন, তখন তার পরিবারের সদস্যদের সঙ্গে শিশুদেরও নিয়ে যাওয়া হতো। তারা সরাসরি যুদ্ধে অংশ না নিলেও সেনাবাহিনীর রসদ, মালপত্র ও অন্যান্য প্রয়োজনীয় জিনিসপত্র বহনকারী বহরের অংশ হিসেবে অভিযানে যুক্ত থাকত। ফলে শিশুরা শৈশবকাল থেকেই যুদ্ধ ও সামরিক পরিবেশের সংস্পর্শে থাকত; যদিও এতে তাদের কোনো ভূমিকা পালন করতে হতো না।

রোমান সাম্রাজ্যেও যুদ্ধে কিশোরদের ব্যবহার করা হতো। তবে তখন সাধারণভাবে মনে করা হতো যে, শিশুদের যুদ্ধে ব্যবহার করা অবিবেচনাপ্রসূত ও নিষ্ঠুর কাজ। ইতিহাসবিদ প্লুতার্ক ইঙ্গিত দেন যে, তৎকালীন বিধিনিষেধ অনুযায়ী যুদ্ধে অংশগ্রহণকারী তরুণদের ন্যূনতম বয়স কমপক্ষে ষোল বছর হওয়া আবশ্যক ছিল। তা সত্ত্বেও, রোমান সাম্রাজ্যের সেনাবাহিনীতে এমন বেশ কয়েকজন সৈনিকের কথা জানা যায়, যারা মাত্র ১৪ বছর বয়সেই সৈন্যদলে যোগ দিয়েছিল। উদাহরণস্বরূপ, কুইন্তুস পোস্টুনিয়ুস সোলুস মাত্র ১৪ বছর বয়সে রোমান সেনাবাহিনীতে ভর্তি হয়ে লেজিও এক্সএক্স ভ্যালেরিয়া ভিকট্রিক্সে টানা ২১ বছর দায়িত্ব পালন করেন। একইভাবে, ক্যাকিলিয়ুস ডোনাটুকু লেজিও এক্সএক্সে মোট ২৬ বছর সেবায় নিয়োজিত ছিলেন এবং তিনি সম্মানসূচক অবসর পাওয়ার কিছু সময় আগেই মৃত্যুবরণ করেন। 

মধ্যযুগীয় ইউরোপে প্রায় বারো বছর বা তার বেশি বয়সী কিশোর ছেলেদের সামরিক বাহিনীতে সহকারী হিসেবে ব্যবহার করা হতো এবং তাদের “স্কয়ার” বলা হতো। যদিও তত্ত্বগতভাবে তাদের সরাসরি যুদ্ধের ময়দানে অংশ নেওয়ার কথা ছিল না; তবে বাস্তবে তারা নানা সামরিক কর্মে জড়িত থাকত; যেমন অস্ত্র বহন, ঘোড়া দেখভাল, বার্তা পৌঁছানো ও প্রবীণ যোদ্ধাদের সেবা করা। ১২১২ খ্রিস্টাব্দে সংঘটিত তথাকথিত “শিশুদের ক্রুসেডে” হাজার হাজার শিশুকে কোনো প্রকার সামরিক প্রশিক্ষণ ছাড়াই সৈন্য হিসেবে নিয়োগ করা হয়েছিল। ধারণা করা হয়েছিল যে, ঈশ্বরীয় শক্তির সহায়তায় তারা শত্রুদের পরাজিত করতে সক্ষম হবে। তবে বাস্তবে এসব শিশুর কেউই সরাসরি যুদ্ধে অংশ নিতে পারেনি। প্রচলিত লোককাহিনী অনুযায়ী, শেষ পর্যন্ত তাদের অনেককেই দাস হিসেবে বিক্রি করে দেওয়া হয়। যদিও আধুনিক ইতিহাসবিদদের অধিকাংশই এখন বিশ্বাস করেন না যে, শিশুদের ক্রুসেড কেবল শিশু সৈন্যদের দিয়ে কিংবা প্রধানত শিশুদের অংশগ্রহণেই সংঘটিত হয়েছিল; তবুও এই ঘটনাটি মধ্যযুগের সেই সময়কালকে প্রতিফলিত করে, যখন যুদ্ধে শুধু সৈন্যই নয়, বরং তার পুরো পরিবারই কোনো না কোনোভাবে জড়িত থাকত। 

১২০৫ সালে ইংল্যান্ডের রাজা জন ১২ বছর বয়সের ঊর্ধ্বে সকল পুরুষকে সামরিক সমাবেশের জন্য প্রস্তুতির নির্দেশ দেন। অন্যদিকে, স্যার জন অব ব্রোমউইচ দাবি করেন যে, তিনি ১৩৪২ সালে প্রথম যুদ্ধে অংশ নেওয়ার সময় নিজের প্রকৃত বয়সের তুলনায় এক বছর কম বলে পরিচয় দেন।  জন অব গন্টকে ১০ বছর বয়সে অস্ত্র ধারণের জন্য অত্যন্ত অল্পবয়সী বলে মনে করা হয়েছিল বলে উল্লেখ করা হয়; যদিও তিনি উইনচেলসি যুদ্ধের সময় ময়দানে উপস্থিত ছিলেন। এই সময়কাল থেকে শিশুদের জন্য বিশেষভাবে নির্মিত অস্ত্রও সংরক্ষিত অবস্থায় পাওয়া গেছে।
File:Lemuel_Cook-2.jpg|সংযোগ=https://en.wikipedia.org/wiki/File:Lemuel_Cook-2.jpg|ল্যামুয়েল কুক (১৭৫৯–১৮৬৬) ১৭৭৫ থেকে ১৭৮৪ সাল পর্যন্ত মার্কিন বিপ্লবে অংশগ্রহণ করেন
File:SamuelDowning.jpg|সংযোগ=https://en.wikipedia.org/wiki/File:SamuelDowning.jpg|সামুয়েল ডাউনিং (জন্ম: ১৭৬২) মার্কিন বিপ্লবে অংশগ্রহণ করেন।
File:Adam_Link,_aged_102,_one_of_the_survivors_of_the_Revolution_LCCN2013645055.tif|সংযোগ=https://en.wikipedia.org/wiki/File:Adam_Link,_aged_102,_one_of_the_survivors_of_the_Revolution_LCCN2013645055.tif|অ্যাডাম লিংক (১৭৬২–১৮৬৪) মার্কিন বিপ্লবে অংশগ্রহণ করেন।
File:Daniel_Waldo_loc.tif|সংযোগ=https://en.wikipedia.org/wiki/File:Daniel_Waldo_loc.tif|ড্যানিয়েল ওয়াল্ডো (১৭৬২–১৮৬৪) ১৭৭৮ থেকে ১৭৭৯ সাল পর্যন্ত মার্কিন বিপ্লবে অংশগ্রহণ করেন।
File:William_Hutchings.jpg|সংযোগ=https://en.wikipedia.org/wiki/File:William_Hutchings.jpg|উইলিয়াম হাচিংস (জন্ম: ১৭৬৪) মার্কিন বিপ্লবে অংশগ্রহণ করেন।
File:Alexander_Millener.jpg|সংযোগ=https://en.wikipedia.org/wiki/File:Alexander_Millener.jpg|অ্যালেক্সান্ডার মিলিনার (জন্ম: ১৭৫৯ অথবা ১৭৭০) মার্কিন বিপ্লবে অংশগ্রহণ করেন। 


আধুনিক যুগের প্রারম্ভিক যুদ্ধগুলিতে ছোট শিশুরাও প্রায়ই যুদ্ধে অংশগ্রহণ করত। ১৮১৪ সালে নেপোলিয়নের বিরুদ্ধে মিত্রবাহিনী যখন বিশাল সংখ্যক সৈন্য নিয়ে আক্রমণ শুরু করে, তখন তিনি নিজের সেনাবাহিনীর আকার বড় করার জন্যে অনেক কিশোরকেও নিয়োগ দেন। সামরিক গার্ডের অনাথ শিশুরা নেদারল্যান্ডসে মার্শাল ম্যাকডোনাল্ডের সঙ্গে যুদ্ধ করেছিল এবং তাদের বয়স ১৪ থেকে ১৭ বছরের মধ্যে ছিল। ১৮১৪ সালে নেপোলিয়ন বোনাপার্টের বাহিনীতে যে সকল নতুন কিশোর সৈন্য যোগ দিয়েছিলেন, তাদেরকে প্রায়শ ফ্রান্সের সম্রাজ্ঞী মারি লুইসের নাম অনুসারে "মারি লুইস" বলা হতো। এদের আরেকটি সর্বাধিক পরিচিত নাম ছিল "সম্রাটের শিশু"। এরা সাধারণত ১৪ থেকে ১৭ বছর বয়সী ছিল। এই কিশোর সৈন্যদের মধ্যে সবচেয়ে প্রসিদ্ধ ভূমিকা পালনকারী সৈনিকের উপাধি ছিল “ড্রামার বয়” বা ড্রাম বাজানো কিশোর। তারা সব জায়গায় সৈন্যদের সঙ্গে উপস্থিত থাকত এবং যুদ্ধের মাঠে মূলত সঙ্গীত বা শৃঙ্খলা বজায় রাখার কাজে নিযুক্ত থাকত।

নৌযুদ্ধের যুগে ব্রিটিশ রাজকীয় নৌবাহিনীর জাহাজসমূহে নাবিকের কাজে কিশোররাও অংশ নিত। তারা অনেক গুরুত্বপূর্ণ ভূমিকা পালন করত, যার মধ্যে অন্যতম ছিল জাহাজের শস্ত্রাগার থেকে বন্দুকদলকে গুলি ও কামানের জন্য বারুদ পৌঁছে দেওয়া। এই ধরনের শিশুদের "পাউডার মাঙ্কি" বা বারুদ বালক বলা হত।

মার্কিন গৃহযুদ্ধের সময় বাগলার জন কুক নামে ১৫ বছর বয়সী একজন কিশোর যুক্তরাষ্ট্রের সেনাবাহিনীতে যোগ দেন এবং অ্যান্টিয়েটাম যুদ্ধে তার সাহসী কর্মকাণ্ডের জন্য মেডাল অফ অনার পান। অ্যান্টিয়েটাম যুদ্ধে আমেরিকার ইতিহাসের সবচেয়ে রক্তক্ষয়ী দিন হিসেবে পরিচিত। এছাড়াও মেডাল অফ অনার অর্জনকারী আরো কয়েকজন কিশোর ছিলেন, যার মধ্যে ১১ বছর বয়সী উইলি জনস্টনও রয়েছে।

রাশিয়ার সম্রাট প্রথম নিকোলাস ১৮২৭ সালে একটি আইন প্রণয়ন করেন, যার মাধ্যমে ইহুদি সম্প্রদায়ের ছেলেদেরকে জোরপূর্বক সামরিক প্রশিক্ষণ প্রতিষ্ঠান “ক্যান্টোনিস্টতে” পাঠানোর ব্যবস্থা করা হয়েছিল। এই আইন অনুযায়ী, ইহুদি ছেলেদের সেনাবাহিনীতে অন্তর্ভুক্তির জন্য একটি নির্দিষ্ট সংখ্যার কোটা পূরণ করতে হতো। সরকারি নিয়ম অনুযায়ী ২৫ বছর মেয়াদী সৈন্য পরিষেবা ১৮ বছর বয়স থেকে শুরু হতো; কিন্তু বাস্তবে প্রায়ই ৮ বছর বয়সী ছেলেদেরও কোটা পূরণের জন্য জোর করে সেনাবাহিনীতে ভর্তি করানো হতো, যার ফলে অনেক ছোট ছেলেকে কঠোর সামরিক জীবনের মুখোমুখি হতে হতো। 

প্যারাগুয়ে যুদ্ধের শেষ পর্যায়ে এসে পারাগুয়ের শিশুদেরও ব্রাজিল, আর্জেন্টিনা ও উরুগুয়ের যৌথবাহিনীর বিরুদ্ধে আকোস্তা নিউর যুদ্ধে লড়াই করতে দেখা গিয়েছিল। তাদের স্মরণে প্রতি বছরের ১৬ আগস্ট “দিয়া দেল নিনিও দেল প্যারাগুয়ে” (প্যারাগুয়ের শিশু দিবস) হিসেবে পালিত হয়। আকোস্তা নিউর যুদ্ধে প্রাণ হারানো শিশু সৈন্যদের স্মৃতিকে সম্মান জানাতে এই দিনটি পালন করা হয়।

বশিন যুদ্ধে শোগুনপন্থী আয়িজু ডোমেইন একটি বিশেষ দল গঠন করেছিল, যার নাম ছিল বিয়াক্কোতাই (白虎隊; হোয়াইট টাইগার ফোর্স")। এতে আয়িজু সামুরাইদের ছেলে সন্তানরা অন্তর্ভুক্ত ছিল, যারা তখন মাত্র ১৬-১৭ বছর বয়সী ছিল এবং তারা সাম্রাজ্যপন্থী সাচো বাহিনীর বিরুদ্ধে লড়াই করেছিল। যুদ্ধের সময় বিয়াক্কোতাইয়ের একটি বিচ্ছিন্ন ইউনিট মূল বাহিনী থেকে আলাদা হয়ে পড়ে এবং ইইমোরি পাহাড়ে চলে আসে। সেই পাহাড় থেকেই তারা আয়িজু-ওয়াকামাতসু দুর্গের প্রতি লক্ষ্য রাখছিল এবং তাদের বিভ্রম হয়েছিল যে, সম্ভবত দুর্গটি আগুনে জ্বলে যাচ্ছে। এতে ভয় পেয়ে সেই বিচ্ছিন্ন ইউনিটের ২০ সদস্য আত্মহত্যা (সেপুকু) করে এবং একজনের চেষ্টা ব্যর্থ হয়। পরবর্তীতে সেই ব্যর্থ চেষ্টাকারীকে এক স্থানীয় কৃষক রক্ষা করে। 

## প্রথম বিশ্বযুদ্ধ

প্রথম বিশ্ব যুদ্ধের সর্বকনিষ্ঠ পরিচিত শিশু সৈনিক ছিলেন মোমচিলো গাভরিচ। ১৯১৪ সালের আগস্ট মাসে অস্ট্রো–হাঙ্গেরীয় সেনা কর্তৃক তার বাবা–মা, দাদী এবং সাত ভাই বোনকে হত্যা করার পর মাত্র ৮ বছর বয়সে তিনি সার্বীয় সেনাবাহিনীর ৬ষ্ঠ আর্টিলারি ডিভিশনে যোগ দেন।

তৎকালীন পশ্চিমা বিশ্বের দেশগুলোতে দেশপ্রেমের তীব্র আবেগ এমন এক পর্যায়ে পৌঁছেছিল যে, মাত্র ১২ বছর বয়সী অনেক কিশোরও সেই স্রোতে ভেসে গিয়ে সামরিক বাহিনীতে স্বেচ্ছায় যোগদান করেছিল। অনেকেই কঠোর, একঘেয়ে ও দারিদ্র্যপীড়িত জীবন থেকে মুক্তি পাওয়ার উপায় হিসেবে সেনাবাহিনীকে বেছে নিয়েছিল। বাস্তবে দেখা যায়, এদের একটি বড় অংশই নিজের প্রকৃত বয়স গোপন করে নিজেকে প্রাপ্তবয়স্ক হিসেবে উপস্থাপন করতে সক্ষম হয়েছিল। উদাহরণ হিসেবে বলা যায়, জর্জ থমাস পেজেট মাত্র ১৭ বছর বয়সে ওয়েলশ রেজিমেন্টের একটি ব্যান্টাম ব্যাটালিয়নে যোগদান করেন; যদিও এই ধরনের ইউনিট মূলত পূর্ণবয়স্ক সৈনিকদের জন্যই গঠিত ছিল। গালিপোলি অভিযানে–যা তুরস্কে “চানাক্কাল” নামে পরিচিত–এই চিত্র আরও করুণভাবে ফুটে ওঠে। এই যুদ্ধে পরিখার ভেতরে সরাসরি লড়াইয়ে মাত্র ১৫ বছর বয়সী শিশুরাও অংশ নিয়েছিল। সেই অভিযানে বিশেষভাবে উল্লেখযোগ্য ছিল “১৫ ’লিলার” বা “দ্য ফিফটিনস” নামে পরিচিত একটি কোম্পানি, যেখানে প্রায় ১২০ জন ১৫ বছর বয়সী কিশোর সৈনিক হিসেবে যুদ্ধ করেছিল। তবে দুঃখজনকভাবে, এই ইউনিটের কোনো সদস্য জীবিত ফিরে এসেছিল বলে কোন নির্ভরযোগ্য তথ্য আজ পর্যন্ত পাওয়া যায়নি।

## স্পেনীয় গৃহযুদ্ধ
স্পেনীয় গৃহযুদ্ধে অনেক শিশু সৈনিক অংশগ্রহণ করেছিল: 

## দ্বিতীয় বিশ্ব যুদ্ধ
দ্বিতীয় বিশ্ব যুদ্ধের সময় যুদ্ধের সকল পক্ষেই ১৮ বছরের কম বয়সী শিশুদের ব্যবহার খুব সাধারণ ব্যাপার ছিল। এই শিশুদের সহজেই যুদ্ধরত পক্ষের ভাবধারায় প্রভাবিত করা যেত; খুব কম সময়ের মধ্যে প্রশিক্ষণ দেওয়া যেত এবং প্রায়শ তাদের সামনের যুদ্ধে পাঠানো হতো। ফলে অনেক শিশু আহত হয়েছিল অথবা মারা গিয়েছিল। এছাড়া তখন ‘শিশু’ শব্দটির কোনো স্পষ্ট আইনি সংজ্ঞা না থাকা এবং সম্ভাব্য শিশু সৈনিকদের সঠিক বয়স যাচাই করার কোনো ব্যবস্থা না থাকার কারণেই মূলত শিশুদের সামরিক কাজে ব্যাপকভাবে ব্যবহার করা সম্ভব হয়েছিল।

## দ্বিতীয় বিশ্বযুদ্ধ পরবর্তী অবস্থা: অঞ্চলভেদে ঐতিহাসিক উদাহরণ
 

### আমেরিকা

#### এল সালভাদোর
১৯৮০ থেকে ১৯৯২ সাল পর্যম্ত চলমান এল সালভাদোরের গৃহযুদ্ধে সালভাদোররে সামরিক বাহিনী ও প্রধান বিরোধী দল ফ্রেন্টে ফারাবুন্দো মার্টি দে লিবারাসিয়ন নাসিয়োনাল (এফএমএনএল) শিশুদের ব্যাপকভাবে সামরিক কর্মকাণ্ডে ব্যবহার করেছিল বলে উল্লেখ করা হয়। এমনকি অনেক ক্ষেত্রে শিশুদের জোরজবরদস্তি বা বলপূর্বক নিয়োগ করা হত। এই নিয়োগ মূলত এমন অঞ্চলগুলিতে বেশি হয়েছিল, যেখানকার মানুষ অর্থনৈতিকভাবে দারিদ্র্য ও নিপীড়নের শিকার ছিল। সেনাবাহিনীর কর্মীদের প্রায় এক পঞ্চমাংশ ১৮ বছরের কম বয়সী ছিল এবং ফ্রন্টে ফারাবুন্দো মার্টি ডি লিবারেশন ন্যাশনালের প্রায় এক চতুর্থাংশও একই বয়সের শিশুদের নিয়ে গঠিত ছিল। এক গবেষণায় সাক্ষাৎকার নেওয়া ২৭৮ জন প্রাক্তন এফএমএনএল শিশু সৈন্যের মধ্যে দেখা গেছে যে, যখন তারা প্রথমবার সশস্ত্র বাহিনীতে যোগ দেয়, তাদের গড় বয়স ছিল মাত্র ১০ বছর। উভয় পক্ষের শিশু সৈন্যদের অধিকাংশই দারিদ্র্যসীমার নিচে বসবাস করত এবং তাদের প্রাতিষ্ঠানিক শিক্ষা গ্রহণ করার সুযোগ প্রায়ই ছিল না। তবে যারা জোরপূর্বক নিয়োগপ্রাপ্ত হয়নি, তারা মূলত নিজেদের জীবনমান উন্নত করার জন্য স্বেচ্ছায় যোগ দিয়েছিল। এছাড়া অনেকে আদর্শিক কারণেও নিজ ইচ্ছায় যুদ্ধে অংশগ্রহণ করেছিল।

এফএমএনএলের তুলনায় অনেক বেশি প্রভাবশালী হয়েও সালভাদোরের সরকারি সামরিক বাহিনী ১৮ বছরের নিচের প্রায় ৪৮,০০০ জন সৈন্যকে নিয়োগ করেছিল, যা এর মোট সেনাবাহিনীর প্রায় ৮০% গঠন করেছিল।

গৃহযুদ্ধ যুদ্ধ শেষ হওয়ার পর শিশু সৈনিকদের পুনর্বাসন ও সমাজে পুনঃসংহত করার জন্য যেসব কর্মসূচি চালু করা হয়েছিল, তা প্রায় পুরোপুরি ব্যর্থ হয়ে যায়। এফএমএনএল পক্ষের শিশুদের অধিকাংশই এসব কর্মসূচিতে অংশগ্রহণ করেনি এবং যারা অংশগ্রহণ করেছিল তাদেরও অধিকাংশ পরবর্তীতে কর্মসূচি থেকে বের হয়ে যায়। প্রতিবেদনে বলা হয়, শান্তি চুক্তি স্বাক্ষরিত হওয়ার প্রায় দশ বছর পরও অনেক প্রাক্তন শিশু সৈনিক নিজেদের মধ্যে দুঃস্বপ্ন, গভীর বিষণ্নতা, উদ্বেগ ও মানসিক ব্যাধির অন্যান্য লক্ষণ বহন করছিল। তাদের জীবনে যুদ্ধের ক্ষত চিহ্ন হিসেবে গভীর মানসিক আঘাত এখনো অক্ষত রয়ে গেছে।

বর্তমান সালভাদোরের সেনাবাহিনী শিশুদের সরাসরি যুদ্ধে ব্যবহার করে না। কিন্তু তারা এখনো ১৬ বছরের বয়স থেকে কিশোর-কিশোরীদের সেনাবাহিনীতে ভর্তি করে এবং তাদের সামরিক প্রশিক্ষণ দেয়। মূলত যুদ্ধক্ষেত্রে শিশুদের ব্যবহার বন্ধ হলেও নিয়োগ ও প্রশিক্ষণ প্রক্রিয়া এখনও চলছে।

### দক্ষিণ পশ্চিম আফ্রিকা

#### বুরুন্ডি
বুরুন্ডিতে ১৯৯৩ থেকে ২০০৫ সাল পর্যন্ত চলমান গৃহযুদ্ধের সময় ব্যাপকভাবে শিশুদের অপহরণ করে সামরিক কাজে ব্যবহার করা হতো।  ২০০৪ সালের হিসাব অনুযায়ী, হুটু বিদ্রোহী গোষ্ঠী "ফোর্সেস ন্যাশনালেস পুর লা লিবারেশনে” (এফএনএল) শত শত শিশু সৈন্য ছিল, যারা সরাসরি যুদ্ধে নিযুক্ত ছিল। এছাড়া বুরুন্ডির সশস্ত্র বাহিনীও ১০ থেকে ১৬ বছর বয়সী শিশুদের জোরপূর্বক নিয়োগ করত এবং তাদেরকে সেনাবাহিনীতে অন্তর্ভুক্ত করে সামরিক কর্মকাণ্ডে ব্যবহার করত। এক্ষেত্রে শিশুদের প্রায় ঘরবাড়ি থেকে তুলে এনে সরাসরি বাহিনীতে ভর্তি করানো হতো।

২০০১ সালের আরুশা শান্তি চুক্তি এবং ২০০৩ সালের প্রিটোরিয়া চুক্তির ফলে শেষ পর্যন্ত ২০০৫ সালে গৃহযুদ্ধের সমাপ্তি ঘটে। এরপর দেশটির নতুন সংবিধান শিশুদের সরাসরি সামরিক কাজে ব্যবহার না করার প্রতিশ্রুতি প্রদান করে। তবে সংঘাতে জড়িত পক্ষগুলি বড় পরিসরে শিশু সৈন্য নিয়োগ করা বন্ধ করলেও তখন এফএনএলে অনেক শিশু সৈনিক সক্রিয় ছিল, যা শান্তি চুক্তিকে লঙ্ঘন  করে। 

২০০৬ সাল পর্যন্ত ইউনিসেফ কর্তৃক আয়োজিত পুনর্বাসন কর্মসূচির মাধ্যমে রাষ্ট্রীয় সামরিক বাহিনী ও সশস্ত্র গোষ্ঠী থেকে প্রায় ৩,০০০ শিশু মুক্তি পায়। চাইল্ড সোলজার্স ইন্টারন্যাশনালের তথ্য অনুযায়ী: 

, বুরুন্ডি এখন জাতিসংঘের সেই তালিকাভুক্ত নয়, যেখানে শিশুদের সশস্ত্র লড়াইয়ে ব্যবহার করা হয়।

#### চাদ
২০০৭ থেকে ২০১২ সালের মধ্যে চাদ সেনাবাহিনী শিশুদের ব্যাপকভাবে যুদ্ধ ও সশস্ত্র সংঘর্ষে ব্যবহার করেছিল। এই শিশু সৈন্যরা শুধু সরকারী বাহিনীতে সীমাবদ্ধ ছিল না; বরং শিশুরা বিভিন্ন স্থানীয় বিদ্রোহী গোষ্ঠীতেও যুক্ত ছিল। এর মধ্যে উল্লেখযোগ্য হলো "ফ্রঁ উনি পুর ল্য শঁজমঁ (এফইউসি), স্থানীয় প্রতিরক্ষা বাহিনী তোরা বোরো মিলিশিয়া এবং চাদে সক্রিয় দুইটি সুদানী বিদ্রোহী আন্দোলন— জাস্টিস অ্যান্ড ইকুয়ালিটি মুভমেন্ট (জেইএম) ও সুদানিজ লিবারেশন আর্মির জি-১৯ শাখা।

পরিস্থিতি পরিবর্তনের জন্য চাদ সরকার জাতিসংঘের সঙ্গে একটি বিশেষ কার্যক্রম পরিকল্পনায় স্বাক্ষর করে। এর ফলে শিশু সৈন্যদের সব সশস্ত্র বাহিনী থেকে প্রত্যাহার করা হয় এবং পরবর্তীতে তাদের কখনো সামরিক বাহিনীতে নিয়োগ করা হয়নি। এর ফলশ্রুতিতে, ২০১৪ সালের মধ্যে চাদকে জাতিসংঘের শিশু সৈন্য ব্যবহারকারী দেশগুলোর তালিকা থেকে সরিয়ে দেওয়া হয়, যা শিশুদের সুরক্ষা ও পুনর্বাসনের ক্ষেত্রে দেশটির একটি বড় পদক্ষেপ হিসেবে বিবেচনা করা হয়।

#### কোত দিভোয়ার
২০০২ থেকে ২০০৪ সাল পর্যন্ত চলমান কোত দিভোয়ারের গৃহযুদ্ধে উভয় পক্ষই শিশুদের ব্যাপকভাবে সৈন্য হিসেবে নিয়োগ করেছিল এবং অধিকাংশ ক্ষেত্রেই তা জোরপূর্বক করা হতো। একই সময়ে, ১৯৯৯–২০০৩ সালের মধ্যে লাইবেরিয়ার গৃহযুদ্ধে লড়াই করা সশস্ত্র বাহিনীগুলিও শিশু অপহরণে যুক্ত ছিল। সরকার সমর্থিত প্যাট্রিওটিক ইয়ুথ নামে পরিচিত একটি সশস্ত্র গোষ্ঠীতে অনেক শিশু অন্তর্ভুক্ত ছিল। অনেক শিশুই যুদ্ধে যুক্ত হওয়াকে জীবিকা নির্বাহের একটি উপায় হিসেবে দেখত। যদিও সাধারণত তাদের নিয়মিত পারিশ্রমিক দেওয়া হত না; বরং জীবিকা নির্বাহের জন্য তাদের জোরপূর্বক অর্থ আদায় বা ভিক্ষা করতে বাধ্য করা হতো। এই শিশুদের জন্য স্বয়ংক্রিয় অস্ত্র সরবরাহ করা হতো এবং বিশেষ করে মেয়েদের প্রায়ই যৌন দাসী হিসেবে অপহরণ করা হতো।

সরকার ও আন্তর্জাতিক সম্প্রদায়ের প্রচেষ্টায় সম্ভাব্য শান্তি চুক্তি প্রক্রিয়া একাধিকবার ব্যর্থ হয়েছিল। যদিও ২০০৬ সালের পর থেকে শিশু সৈন্যদের ধীরে ধীরে সামরিক গোষ্ঠী থেকে মুক্তি দেওয়া শুরু হয়েছিল, তবে প্রায় ২,০০০ জনের মতো শিশু তখনও বাহিনীর অন্তর্ভুক্ত ছিল। রাষ্ট্রপতি লরাঁ গ্বাগ্বো ২০১০ সালের নির্বাচনের ফলাফলকে স্বীকৃতি দিতে অস্বীকার করার পর পুনরায় দেশজুড়ে সংঘর্ষ ছড়িয়ে পড়ে এবং সব পক্ষেই শিশুদের নিয়োগ বাড়তে থাকে। তবে নির্বাচিত নতুন সরকারের অধীনে জাতিসংঘ একটি কর্মপরিকল্পনা হাতে নেয়, যার মধ্যে সকল শিশু সৈন্যকে মুক্তি দেওয়ার প্রতিশ্রুতি ছিল এবং ২০১৫ সালে জাতিসংঘ রিপোর্ট করে যে, দেশের মধ্যে সশস্ত্র বাহিনীতে নতুন করে শিশু নিয়োগ করা হচ্ছে না।

#### লাইবেরিয়া

লাইবেরিয়ার গৃহযুদ্ধের সময় (১৯৮৯–১৯৯৫ এবং ১৯৯৯–২০০৩) প্রতিটি সশস্ত্র গোষ্ঠী শিশুদের জোরপূর্বক অপহরণ করত। সশস্ত্র গোষ্ঠীগুলো শিশুদের সরাসরি যুদ্ধে পাঠানো বা কঠোর শ্রমে বাধ্য করা অথবা যৌনদাস হিসেবে ব্যবহার করত। এসব গোষ্ঠীর কমান্ডাররা শিশুদের নিয়ন্ত্রণ করার জন্য বিভিন্ন কৌশল ব্যবহার করত। তারা শিশুদের নেশাজাতীয় ওষধ দিত অথবা তাদের কথা না শুনলে মৃত্যুর হুমকি দিতো। উদাহরণস্বরূপ, যুদ্ধে যাওয়ার আগে সৈন্যদের প্রায়শ “ভ্যালিয়াম” ওষধ দেওয়া হতো, যা তখন “বাবলস” বা "১০-১০" নামে পরিচিত ছিল এবং এর ফলে তাদের মধ্যে ভীতি সঞ্চার হত। তখন ওষুধের প্রভাবে তারা কমান্ডারদের কথা মেনে চলত। শিশুদের সাধারণ মানুষদের বিরুদ্ধে গুরুতরভাবে মানবাধিকার লঙ্ঘনকারী কাজে অংশ নিতে প্রলুব্ধ করা হতো। যারা প্রলোভনেও এ যাবতীয় কাজে অংশ নিতে অসম্মতি প্রকাশ করত, তাদের জোরপূর্বক বাধ্য করা হতো। শিশুদের ধর্ষণ, নির্যাতন ও অন্য শিশুদের সামরিক কাজে ব্যবহার করার জন্য অপহরণের মতো গর্হিত কাজে নিযুক্ত হতো। এমনকি ১০ বছর বয়সী শিশুদেরও সরাসরি যুদ্ধে ব্যবহার করা হতো।

জাতিসংঘ পরিচালিত অস্ত্র নিরস্ত্রীকরণ, সৈন্য প্রত্যাহার ও পুনর্বাসন কর্মসূচিগুলোও শিশু সৈন্যদের ফিরিয়ে আনতে বারবার ব্যর্থ হয়েছিল। কারণ অনেক শিশুই কর্মসূচি শেষ না করে পুনরায় নিজেদের পূর্ববর্তী সামরিক ইউনিটে ফিরে যেত। এছাড়া অস্ত্র ত্যাগের বিনিময়ে কোনো আর্থিক সুবিধা না পাওয়ায় যোদ্ধাদের মধ্যে বিক্ষোভ ও বিদ্রোহও দেখা দিত। শিশুদের পুনর্বাসনের জন্য পর্যাপ্ত অর্থ, শিক্ষা বা প্রশিক্ষণের অভাবও শিশুদের অন্যান্য সশস্ত্র গোষ্ঠীতে যোগদানের প্রলোভন সৃষ্টি করত, যা তাদের কাছে আয়ের একমাত্র উৎস হিসেবে গণ্য হতো। ২০০৪ সালের মধ্যে ২০,০০০-এরও বেশি শিশু সৈন্যকে সামরিক ইউনিট থেকে প্রত্যাহার করে প্রত্যেককেই তাদের নিজ নিজ সম্প্রদায়ের কাছে ফেরত পাঠানোর কর্মসূচি গ্রহণ করা হয়। তবে, ২০০৪ সালের অক্টোবর পর্যন্ত প্রায় ১০,০০০ শিশু তাদের সামরিক ইউনিট থেকে মুক্তি পায় এবং পুনর্বাসন কর্মসূচির আওতায় শিক্ষা, প্রশিক্ষণ ও সামাজিক সহায়তার সুবিধা পেতে শুরু করে।

২০০৬ সালে দেশটির সামরিক বাহিনী শিশুদের সরাসরি যুদ্ধে ব্যবহার করা বন্ধ করে। তবুও, এর প্রতিবেশী কোত দিভোয়ার ও গিনির সশস্ত্র গোষ্ঠীগুলো লাইবেরীয় শিশুদের অপহরণ করে যাচ্ছিল এবং তাদের মাধ্যমে তখনো শিশুরা অভ্যন্তরীণ সশস্ত্র সংঘাতে জড়িয়ে পড়ছিল। , লাইবেরিয়ায় শিশুদের সামরিক ব্যবহার সম্পূর্ণভাবে বন্ধ হয়ে গিয়েছিল এবং দেশের সকল সশস্ত্র বাহিনী শুধুমাত্র ১৮ বছর বা তার বেশি বয়সী প্রাপ্তবয়স্কদের সৈন্য হিসেবে নিয়োগ দিত। 

লাইবেরিয়ায় শিশু সৈন্য ব্যবহারের একটি বহুল পরিচিত উদাহরণ হলো “দ্য স্মল বয়েজ ইউনিট”, যা লাইবেরিয়ার রাষ্ট্রপতি চার্লস টেইলর প্রতিষ্ঠা করেন। এই ইউনিটের অন্তর্ভুক্ত শিশুরা পর্যাপ্ত খাবার পেত না; তবে তাদের “স্নেক প্যাট্রোল” বা চারপাশের গ্রাম লুটপাট করার মত কার্যক্রমে ব্যবহার করা হতো। পরে টেইলর ও তার সহকারীদের শিশু সৈন্য নিয়োগে জড়িত থাকার কারণে সিয়েরা লিওনের বিশেষ আদালতে বিচার করা হয়।

#### রুয়ান্ডা

আনুমানিক ১৯৯০-এর দশকে প্রায় ২০,০০০ শিশু বিভিন্ন সশস্ত্র সংঘাতে অংশ নিয়েছিল। এর মধ্যে ১৯৯৪ সালের রুয়ান্ডা গণহত্যা বিশেষভাবে উল্লেখযোগ্য, যেখানে অনেক শিশু নৃশংস হত্যাকাণ্ড ও অন্যান্য মানবতাবিরোধী অপরাধ সংঘটনে সরাসরি জড়িত ছিল। এই সময়ে প্রায় ৫,০০০ শিশু জাতীয় সেনাবাহিনীর সদস্যও ছিল। অন্যদিকে, বিপুলসংখ্যক শিশু স্বেচ্ছায় বা জোরপূর্বক বিভিন্ন সশস্ত্র গোষ্ঠীতে যোগ দিতে বাধ্য হয়েছিল। এসব শিশুর অনেকেই অভিভাবকহীন পথশিশু ছিল।  গণহত্যার পর নৃশংস কর্মকাণ্ডে অংশগ্রহণের অভিযোগে প্রায় ৪,৫০০ শিশুকে আটক করা হয়। তবে তাদের অনেকের বিরুদ্ধেই আইনি অভিযোগ গঠন বা বিচারিক কার্যক্রম ছাড়াই কয়েক বছর ধরে কারাবন্দি করে রাখা হয়। বন্দীদের মধ্যে কিছু শিশুকে ১৪ বছরের কম বয়সী ছেলেদের জন্য নির্ধারিত গিতাগাতা পুনঃশিক্ষা কেন্দ্রে পাঠানো হয়। অপরদিকে, ১৯৯০-এর দশকের শেষভাগে পুনরায় শিশুদের জোরপূর্বক নিয়োগের কার্যক্রম ব্যাপকভাবে শুরু হয় এবং নিয়োগপ্রাপ্ত  শিশুদের গণতান্ত্রিক কঙ্গো প্রজাতন্ত্রে চলমান সংঘাতে যুদ্ধ করতে পাঠানো হয়।

জাতিসংঘ পরিচালিত প্রথম দিকের নিরস্ত্রীকরণ, সামরিক জীবন থেকে অব্যাহতি ও সামাজিক পুনর্বাসন সম্পর্কিত কর্মসূচিগুলো কার্যকর হয়নি। কারণ অনেক স্কুলই প্রাক্তন শিশু সৈন্যদের ভর্তি নিতে অস্বীকৃতি জানায়। এর ফলে তারা শিক্ষার সুযোগ থেকে বঞ্চিত হয়। পাশাপাশি দেশটিতে বেকারত্বের হার অত্যন্ত বেশি ছিল, যার ফলে এসব শিশু জীবিকা নির্বাহের বিকল্প পথ খুঁজে পায়নি। এই পরিস্থিতিতে তারা পুনরায় মিলিশিয়া ও সশস্ত্র গোষ্ঠীগুলোর লক্ষ্যবস্তুতে পরিণত হয় এবং তারা আর্থিক প্রলোভন দেখিয়ে শিশুদের নিয়োগ দেওয়া শুরু করে। তবে ২০০৩ সালে গণতান্ত্রিক কঙ্গো প্রজাতন্ত্রে রুয়ান্ডা সামরিক উপস্থিতি উল্লেখযোগ্য হারে কমে আসে, যার প্রভাব সরাসরি শিশু সৈন্য নিয়োগের ওপর পড়ে। কারণ সামরিক কার্যক্রম কমে যাওয়ায় শিশু সৈন্যদের চাহিদাও হ্রাস পায়। তখন সরকার শিশুদের সুরক্ষার লক্ষ্যে নতুন নতুন আইন প্রণয়ন করে, যার মাধ্যমে সামরিক বাহিনীতে নিয়োগের ন্যূনতম বয়স ১৮ বছরে উন্নীত করা হয়। একই সঙ্গে রাষ্ট্রের নিয়মিত সশস্ত্র বাহিনী আনুষ্ঠানিকভাবে শিশুদের নিয়োগ সম্পূর্ণভাবে বন্ধ করে দেয়। তবে সরকারি বাহিনীতে শিশু নিয়োগ বন্ধ হলেও গণতান্ত্রিক কঙ্গো প্রজাতন্ত্রে সক্রিয় বিভিন্ন বিদ্রোহী ও সশস্ত্র গোষ্ঠী তাদের আন্তঃসীমান্ত ও অভ্যন্তরীণ অভিযানের জন্য সীমিত পরিসরে শিশুদের নিয়োগ চালিয়ে যেতে থাকে।

#### সিয়েরা লিওন

সিয়েরা লিওনের গৃহযুদ্ধ (১৯৯১–২০০২) সময় সরকারপন্থী সশস্ত্র বাহিনী ও বেসরকারি সশস্ত্র গোষ্ঠীগুলি হাজার হাজার শিশুকে নিয়োগ করে। এদের মধ্যে বিশেষভাবে উল্লেখযোগ্য ছিল সরকারবিরোধী বিদ্রোহী দল রেভল্যুশনারি ইউনাইটেড ফ্রন্ট (আরইউএফ) ও আর্মড ফোর্সেস রেভল্যুশনারি কাউন্সিল (এএফআরসি)। এদের পাশাপাশি সরকারপন্থী সিভিল ডিফেন্স ফোর্সেসও (সিডিএফ) শিশুদের নিয়োগ করে এবং এসব গোষ্ঠীর প্রত্যেকেই শিশুদের সরাসরি বা পরোক্ষভাবে সশস্ত্র সংঘাতে ব্যবহার করেছিল।

শিশুদের প্রায়ই জোরপূর্বক সৈনিক হিসেবে নিয়োগ করা হতো। অনেকেকে মাদকদ্রব্য সেবন করানো হতো, যাতে তারা যুদ্ধক্ষেত্রে ভীতি বা অনাস্থা অনুভব না করে। এরপর তাদেরকে হত্যা, লুটপাট ও ধর্ষণের মতো নৃশংস কর্মকাণ্ড সম্পাদনে বাধ্য করা হতো। হাজার হাজার মেয়েকেও সৈনিক হিসেবে নিয়োগ করা হয়েছিল এবং তাদের প্রায়শ যৌন নির্যাতন ও শোষণের শিকার হতে হতো। অনেক শিশুই নিজেদের গ্রামে সংঘটিত হামলায় জীবিত থাকা ভুক্তভোগী ছিল। এসব গ্রামের বাসিন্দাদের প্রায়শ নির্দেশ দেওয়া হতো যে, যেন তারা নিজেদের সন্তানদের সশস্ত্র গোষ্ঠীর হাতে হস্তান্তর করে। ফলে এটি শিশুদের জীবনের উপর গভীর প্রভাব ফেলে এবং শৈশব কালেই তারা সহিংসতায় জড়িয়ে পড়ে।  ২০০১ সালে ধারণা করা হয়েছিল, সরকারপন্থী সশস্ত্র বাহিনী ও রেভল্যুশনারি ইউনাইটেড ফ্রন্টের মতো বিভিন্ন বিদ্রোহী গোষ্ঠী সামরিক কাজে প্রায় ১০,০০০ শিশু ব্যবহার করছিল। এদের মধ্যে অনেকেই সরাসরি যুদ্ধে অংশ নিত এবং অনেকে সহায়ক কাজে নিযুক্ত থাকত; যেমন তথ্য সংগ্রহ, সরবরাহ পৌঁছে দেওয়া বা নজরদারি করা। এই পরিস্থিতি শিশুদের মানসিক ও সামাজিক বিকাশের উপর দীর্ঘস্থায়ী ক্ষতিকর প্রভাব ফেলে।

২০০২ সালের পর যখন যুদ্ধ বন্ধ ঘোষণা করা হয়, তখন জাতিসংঘ একটি বিশেষ প্রোগ্রাম চালু করে, যা "অস্ত্র ত্যাগ, প্রত্যাহার ও পুনর্বাসন প্রোগ্রাম" নামে পরিচিত ছিল। এই কর্মসূচির মাধ্যমে প্রায় সমস্ত প্রাক্তন শিশু সৈন্যকে তাদের নিজেদের গ্রাম বা শহরে বসবাসকারী সম্প্রদায়ের সাথে মিলিত করা হয়। তবে জাতিসংঘের এই কর্মসূচিটি ব্যাপক সমালোচনার সম্মুখীন হয়। কারণ এটি বিশেষভাবে নারী ও কন্যাশিশুদের নিরাপত্তার প্রতি পর্যাপ্ত মনোযোগ দেয়নি। ছেলে শিশুদের পুনর্বাসনের ব্যবস্থা সঠিকভাবে করা হলেও নারী ও মেয়েদের জন্য সমান সুযোগ ও সুরক্ষা নিশ্চিত করা হয়নি।

২০০৭ সালের জুন মাসে সিয়েরা লিওনের বিশেষ আদালত বিদ্রোহী বাহিনী আর্মড ফোর্সেস রেভুলোশনারি কাউন্সিলের তিন ব্যক্তিকে যুদ্ধাপরাধ, মানবতাবিরোধী অপরাধ এবং আন্তর্জাতিক মানবিক আইনের অন্যান্য গুরুতর লঙ্ঘনের জন্য দোষী সাব্যস্ত করে। এর মধ্যে ১৫ বছরের কম বয়সী শিশুদের জোরপূর্বক সশস্ত্র বাহিনীতে নিয়োগ বিশেষভাবে উল্লেখযোগ্য ছিল। এই মামলার মাধ্যমে বিশেষ আদালত প্রথমবারের মতো জাতিসংঘ-সমর্থিত ট্রাইব্যুনালের মাধ্যমে শিশুদের জোরপূর্বক সামরিক নিয়োগের অপরাধে দোষী সাব্যস্ত নিশ্চিত করতে সক্ষম হয়।

, সিয়েরা লিওনে তখন শিশুদের সামরিক কাজে ব্যবহার করা হচ্ছিল না এবং দেশের সশস্ত্র বাহিনী শুধুমাত্র ১৮ বছরের উপরের প্রাপ্তবয়স্কদের নিয়োগ দিচ্ছিল।

ইশমায়েল বিহের তার “অ্যা লং ওয়ে গন: মেমোরিস অফ অ্যা চাইল্ড সোলজার" গ্রন্থে সিয়েরা লিওনের গৃহযুদ্ধের সময় তার জীবন সম্পর্কে বিস্তারিত বর্ণনা করেছেন; বিশেষ করে কিভাবে তিনি শিশু সৈন্য হিসেবে নিযুক্ত হয়েছিলেন এবং যুদ্ধের ভয়াবহ অভিজ্ঞতা মোকাবিলা করেছিলেন। এছাড়াও, নৃতত্ত্ববিদ ডেভিড এম. রোজেন তার “ আর্মিজ অব দ্য ইয়াং: চাইল্ড সোলজার্স ইন ওয়ার এন্ড টেররিজম" নামক গ্রন্থে বিস্তারিত আলোচনা করেছেন যে, আরইউএফ তার অনুগত "স্মল বয়েস ইউনিট" দ্বারা কিভাবে হত্যা, ধর্ষণ, নির্যাতন ও হাজার হাজার মানুষের অঙ্গ-প্রত্যঙ্গ বিকৃতভাবে কেটে ফেলার মত নৃশংস কর্মকাণ্ডে শিশু সৈন্যদের ব্যবহার করতো। এই বইয়ে স্পষ্টভাবে দেখানো হয়েছে যে, শিশুদের শুধুমাত্র লড়াইয়ের জন্যই নয়, বরং নানা ভয়ঙ্কর অপরাধ সম্পাদনের জন্যও জোরপূর্বক ব্যবহার করা হত। ব্লাড ডায়মন্ড চলচ্চিত্রটি মূলত সিয়েরা লিওনের গৃহযুদ্ধকালীন ঘটনা এবং তৎকালীন রক্তক্ষয়ী হীরার ব্যবসাকে কেন্দ্র করে নির্মিত হয়েছে। একই বিষয়কে বোনেস সিরিজের "দ্য সার্ভাইভার ইন দ্য সোপ" নামী পর্বে বিস্তারিতভাবে তুলে ধরা হয়েছে, যেখানে দেশটির গৃহযুদ্ধ ও হীরার সাথে জড়িত মানবপাচার ও সহিংসতার প্রভাব দেখানো হয়েছে।

#### উগান্ডা

প্রায় বিশ বছর ধরে চলা সশস্ত্র সংঘাতের সময়ে বিদ্রোহী সংগঠন "লর্ডস রেজিস্ট্যান্স আর্মি" পরিকল্পিতভাবে প্রায় ৩০,০০০ এরও বেশি শিশু (ছেলে ও মেয়ে) অপহরণ করে। এই শিশুদের তাদের পরিবার ও সম্প্রদায় থেকে জোরপূর্বক বিচ্ছিন্ন করে নিয়ে আসা হয়। অপহৃত ছেলেদের অনেককে অস্ত্র ধরিয়ে শিশু সৈন্য হিসেবে নিয়োগ করা এবং তাদের যুদ্ধ, হত্যাকাণ্ড ও অন্যান্য সহিংস কাজে বাধ্য করা হয়। অন্যদিকে, অপহৃত অসংখ্য মেয়েকে যৌন দাসী হিসেবে ব্যবহার করা হয়। তাদের ওপর নিয়মিত নির্যাতন চালানো হয় এবং তাদের জোরপূর্বক বিদ্রোহী যোদ্ধাদের স্ত্রী হিসেবে একত্রে থাকতে বাধ্য করা হয়। জোসেফ কোনি ১৯৮৭ সালে লর্ডস রেজিস্ট্যান্স আর্মি প্রতিষ্ঠা করেন। এটি ১৯৮৬ সালে দেশটির জাতীয় সেনাবাহিনী কর্তৃক সংঘটিত একটি সামরিক অভ্যুত্থানের পর উত্তর উগান্ডার জনগণকে রক্ষা করার অজুহাতে প্রতিষ্ঠিত হয়। কোনি দাবি করেন যে, তিনি ঈশ্বরের কাছ থেকে বিশেষ বার্তা পেয়েছেন। এই দাবি করার পরই তিনি নিজের জাতি আচোলি জনগোষ্ঠীর ওপর হামলা শুরু করেন। এতে তার উদ্দেশ্য ছিল উগান্ডায় একটি নতুন ধর্মভিত্তিক সরকার প্রতিষ্ঠা করা, যা “ঈশ্বরের দশ আদেশ” নীতির ওপর ভিত্তি করে পরিচালিত হবে। উগান্ডা সরকার থেকে কর্তৃত্ব দখলের এই প্রচেষ্টায় লর্ডস রেজিস্ট্যান্স আর্মি এক বিরাট সশস্ত্র বাহিনী গড়ে তোলে, যেখানে ছেলে-মেয়ে উভয়কেই সৈন্য হিসেবে নিয়োগ করা হতো। এই শিশু সৈন্যদের মধ্যে গ্রেস আকালোর মতো অনেকেই অন্তর্ভুক্ত ছিলেন।

লর্ডস রেজিস্ট্যান্স আর্মি দক্ষিণ সুদান, মধ্য আফ্রিকান প্রজাতন্ত্র ও গণতান্ত্রিক কঙ্গো প্রজাতন্ত্রে বিস্তার লাভ করার সময় বিপুল সংখ্যক শিশুকে যোদ্ধা হিসেবে চরম সহিংস কর্মকাণ্ডে ব্যবহার করেছে। ২০০৮ সালের ২১ অক্টোবর জাতিসংঘ নিরাপত্তা পরিষদ একটি আবেদন জানায়, যাতে লর্ডস রেজিস্ট্যান্স আর্মিকে অবিলম্বে ডিআরসিতে সকল সামরিক কার্যক্রম বন্ধ করার আহ্বান জানানো হয়। ২০০২ সালের ১৪ জুন উগান্ডা সরকার আন্তর্জাতিক ফৌজদারি আদালতের মূল আইনি দলিল রোম সংবিধিকে আনুষ্ঠানিকভাবে সমর্থন করে এবং সেই সংক্রান্ত নথি জমা দেয়। এর মাধ্যমে উগান্ডা আইসিসির সদস্য রাষ্ট্রে পরিণত হয়। এরপর ২০০৩ সালের ১৬ ডিসেম্বরে উগান্ডা সরকার উত্তর উগান্ডায় সংঘটিত সহিংসতা ও নানা অপরাধমূলক কর্মকাণ্ডের সার্বিক পরিস্থিতি আইসিসির কৌঁসুলির কাছে নিজ উদ্যোগে তুলে ধরে। এর একটি উল্লেখযোগ্য দিক হলো, একটি রাষ্ট্র তার নিজ দেশের অভ্যন্তরীণ সংঘাতকে বিচারের স্বার্থে আন্তর্জাতিক ফৌজদারি আদালতের কাছে উপস্থাপন করে। আইসিসি এই পরিস্থিতির পূর্ণাঙ্গ তদন্ত পরিচালনা করে। তদন্তের ফলস্বরূপ ২০০৫ সালের ১৪ অক্টোবর বিদ্রোহী গোষ্ঠী লর্ডস রেজিস্ট্যান্স আর্মির প্রধান নেতা জোসেফ কনি এবং চারজন শীর্ষস্থানীয় কমান্ডারের বিরুদ্ধে যুদ্ধাপরাধের অভিযোগে অভিযুক্তি এবং গ্রেপ্তারি পরোয়ানা জারি করা হয়। অন্য অভিযুক্ত ব্যক্তিরা হলেন, ভিনসেন্ট অটি, রাস্কা লুকুইয়া ( পরবর্তীতে নিহত হওয়ায় তার বিরুদ্ধে অভিযোগ বাতিল করা হয়); ওকোট ওধিয়াম্বো ও ডমিনিক ওংগুয়েন। তাদের বিরুদ্ধে আনা অভিযোগের মধ্যে অন্যতম ও সবচেয়ে গুরুতর বিষয় ছিল জোরপূর্বক শিশুদের অপহরণ করে সৈন্য হিসেবে নিয়োগ এবং তাদের যুদ্ধে ব্যবহার করা। জোসেফ কনি, ভিন্সেন্ট অটি ও ওকোট ওধিয়াম্বোর বিরুদ্ধে জারি করা গ্রেপ্তারি পরোয়ানায় এই অপরাধটি স্পষ্টভাবে উল্লেখ রয়েছে। এই ধরনের কার্যক্রম রোম সংবিধির ৮(২)(ঙ)(৭) অনুচ্ছেদের সরাসরি লঙ্ঘন, যেখানে বলা হয়েছে যে, ১৫ বছরের নিচের শিশুদের জোর করে সশস্ত্র গোষ্ঠীতে অন্তর্ভুক্ত করা বা তাদের যুদ্ধে ব্যবহার করা আন্তর্জাতিক আইনের অধীনে গুরুতর যুদ্ধাপরাধ হিসেবে বিবেচিত হবে।

উগান্ডা জাতীয় সেনাবাহিনী শিশুদের সৈন্য হিসেবে নিয়োগ করে যুদ্ধে ব্যবহার করত। ২০০৩ থেকে ২০০৭ সালের মধ্যে, লর্ডস রেজিস্ট্যান্স আর্মির (এলআরএ) বিরুদ্ধে যেসব বেসরকারি সশস্ত্র গোষ্ঠী লড়াই করছিল, তারাও শিশুদের সৈন্য হিসেবে ব্যবহার করত। ২০০৭ সালে উগান্ডা সরকার জাতিসংঘের সঙ্গে এক চুক্তি স্বাক্ষর করে, যার লক্ষ্য ছিল শিশু সৈন্যের ব্যবহার সম্পূর্ণভাবে বন্ধ করা। এর ফলে ২০০৮ সালে উগান্ডা জাতিসংঘের সেই সব রাষ্ট্রের তালিকায় ছিল না, যারা সামরিক ব্যবহারের জন্য শিশুদের নিয়োগ করত।

### পশ্চিমা আফ্রিকা

#### ইরিত্রিয়া
১৯৬১ থেকে ১৯৯১ সাল পর্যন্ত দীর্ঘ ৩০ বছর ইথিওপিয়ার বিরুদ্ধে চলা ইরিত্রিয়ার স্বাধীনতা যুদ্ধের সময় ইরিত্রিয়ার পিপলস লিবারেশন ফ্রন্ট ব্যাপকভাবে শিশুদের সক্রিয় যোদ্ধা বা সৈন্য হিসেবে নিয়োগ করেছিল। এটি কেবল অভিযোগই নয়; বরং কোলিশন টু স্টপ দ্য ইউজ অব চাইল্ড সোলজার্স (বর্তমান চাইল্ড সোলজার্স ইন্টারন্যাশনাল নামে পরিচিত) কর্তৃক স্বীকৃত তথ্য। যুদ্ধ চলাকালীন অনেক শিশু জোরপূর্বক তাদের সেনাবাহিনীতে যুক্ত হয়েছিল এবং তারা সরাসরি যুদ্ধে অংশগ্রহণ করতে বাধ্য হয়েছিল। স্বাধীনতা অর্জনের পরেও ১৯৯৮ সালে ইথিওপিয়ার সঙ্গে দু’বছরের সীমান্ত যুদ্ধে ইরিত্রীয় সশস্ত্র বাহিনী পুনরায় শিশুদের সৈন্য নিয়োগ ও ব্যবহার করে। তখন শিশুদের নিয়োগ ও ব্যবহার সম্পর্কিত অনেক রিপোর্ট প্রকাশিত হয়, যেখানে ১৫ বছর বয়স থেকেই জনগণকে সেনাবাহিনীতে ভর্তি করানো হতো বলে জানা যায়। তবে বর্তমানে এই প্রথার প্রকৃত পরিসংখ্যান সম্পর্কে খুবই কম তথ্য পাওয়া যায়। এর একটি প্রধান কারণ হলো, তৎকালীন কার্যকর জন্ম নিবন্ধন ও বয়স যাচাই ব্যবস্থার অনুপস্থিতি।

২০০২ সালে জাতিসংঘ রিপোর্ট করে যে, ইরিত্রিয়ার সশস্ত্র বাহিনী বর্তমান শিশুদের নিয়মিত সামরিক ব্যবহার করছে না। ২০০৫ সালে সরকার সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রটোকলে যোগদান করে। তবে শিশুদের ভর্তির সমস্যা চলছেই বলে জানা যায়। "হিউম্যান রাইটস কনসার্ন ইরিত্রিয়া" ২০১৩ সালে জানায় যে, একাদশ শ্রেণির সমস্ত স্কুল ছাত্রছাত্রী (প্রায় ১৬ বছর বয়সী) একটি সামরিক প্রশিক্ষণ শিবিরে এক বছর কাটাতে বাধ্য হয় এবং এরপর তাদের নিয়মিত সশস্ত্র বাহিনীতে ভাড়া নেওয়া হয়।

#### ইথিওপিয়া
২০০১ সালের দিকে “কোয়ালিশন টু স্টপ দ্য ইউজ অব চাইল্ড সোলজার্স" জানায় যে, ১৯৯৮ থেকে ২০০০ সাল পর্যন্ত চলা ইথিওপিয়ার দুই বছরের সীমান্ত যুদ্ধে ইথিওপীয় সেনাবাহিনী হাজার হাজার শিশুকে সৈন্য হিসেবে ব্যবহার করেছিল এবং তৎসম্পর্কিত কিছু বিশ্বস্ত রিপোর্টও পাওয়া গেছে:

শিশুদের জনসম্মুখেই জোরপূর্বক সৈন্য হিসেবে ভাড়া করা হত। দেশে কার্যকর জন্মনিবন্ধন ব্যবস্থা না থাকায় ঠিক কতজন শিশু এতে প্রভাবিত হয়েছে তা নির্ধারণ করা খুবই কঠিন। তবে এটি স্পষ্ট যে, শিশুদের ব্যাপকহারে সামরিক কর্মকাণ্ডে ব্যবহার করা হয়েছে। উদাহরণস্বরূপ, ইরিত্রিয়ার এক বড় যুদ্ধবন্দী শিবিরে ধরা পড়া প্রায় সকল ইথিওপীয় যুদ্ধবন্দীর বয়স প্রায় ১৪–১৮ বছরের মধ্যে ছিল।

১৯৯০-এর দশকে ইথিওপিয়ার প্রধান বিরোধী দল হিসেবে ওরোমো লিবারেশন ফ্রন্ট শিশুদের নিয়মিত সৈন্য হিসেবে ব্যবহার করত এবং তাদের নিয়োগ প্রক্রিয়ায় অনেক সময় জোরপূর্বকও শিশুদের অন্তর্ভুক্ত করা হতো।

এরপর ২০০৮ সালে রিপোর্ট প্রকাশিত হয় যে, ইথিওপিয়ায় বর্তমান শিশুদের সামরিক কাজে ব্যবহার করা হচ্ছে না। এরপর অধিক কার্যকরী পদক্ষেপ হিসেবে, ২০১৪ সালে ইথিওপীয় সরকার শিশুদের সশস্ত্র সংঘাতে জড়িত হওয়া থেকে রক্ষা করার জন্য "সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রটোকল" অনুমোদন করে, যার মাধ্যমে সরকার আন্তর্জাতিকভাবে স্বীকৃত সকল নিয়মকানুন মেনে শিশুদের যুদ্ধ থেকে দূরে রাখার প্রতিশ্রুতি দেয়।

### উত্তর আফ্রিকা

#### আলজেরিয়া
আলজেরীয় গৃহযুদ্ধের সময় (১৯৯১–২০০২) ইসলামপন্থী সশস্ত্র গোষ্ঠীগুলো সরকার বিরোধী যুদ্ধে প্রায়শ শিশুদের ব্যবহার করত বলে বিভিন্ন প্রতিবেদন প্রকাশ পেয়েছিল। কিছু প্রতিবেদন অনুযায়ী সরকার-সমর্থিত মিলিশিয়া গ্রুপ লেজিটিমেট ডিফেন্স গ্রুপসও শিশুদের ব্যবহার করত। যদিও লেজিটিমেট ডিফেন্স গ্রুপসে যোগদান করার নিয়ম সামরিক বাহিনীর মতোই ছিল এবং সেখানে শুধু প্রাপ্তবয়স্ক ব্যক্তিদেরই বাধ্যতামূলকভাবে নিয়োগ করা হত, তবে দলটি এমন কোনো আইন বা সুরক্ষা ব্যবস্থা প্রয়োগ করত না, যা নিশ্চিত করে যে, শিশুদের যোগদান থেকে বিরত রাখা হয়।  যুদ্ধ চলাকালীন শিশুদের নিয়োগের সঠিক পরিসংখ্যান আজও অজানা রয়ে গেছে।

#### লিবিয়া
"সিরিয়ান অবজারভেটরি ফর হিউম্যান রাইটসের" একটি প্রতিবেদনে বলা হয় যে, ২০২০ সালের সেপ্টেম্বর পর্যন্ত তুরস্ক দ্বিতীয় লিবীয় গৃহযুদ্ধের জন্য লিবিয়ায় ১৮,০০০ জন সিরীয় ভাড়াটে যোদ্ধা পাঠিয়েছে, যাদের মধ্যে প্রায় ৩৫০ জন শিশু ছিল।

"সিরিয়ান্স ফর ট্রুথ অ্যান্ড জাস্টিস" নামক সংস্থার একটি প্রতিবেদনে দেখানো হয়েছে যে, তুরস্ক যেসব ভাড়াটে সিরীয় যোদ্ধাকে লিবিয়ায় পাঠিয়েছে, তাদের মধ্যেও শিশু অন্তর্ভুক্ত ছিল।

এছাড়াও, লিবিয়ার বিভিন্ন সূত্রের বরাতে আল-মনিটরের একটি প্রতিবেদনে বলা হয়েছে যে, তুরস্ক-সমর্থিত বাহিনীর সঙ্গে যুদ্ধ করার জন্য সিরীয় শিশুদেরও লিবিয়ায় পাঠানো হয়েছিল।

### পশ্চিম এশিয়া

#### ইরান
ইরাক–ইরান যুদ্ধের সময় (১৯৮০–১৯৮৮) উভয় দেশেরই সশস্ত্র বাহিনী ব্যাপকভাবে শিশুদের ব্যবহার করেছিল। এই ব্যবহারের প্রকৃত ব্যাপ্তি কতটকু ছিল তা জানা যায় না; তবে এতে জড়িত শিশুদের সংখ্যা হাজার হাজার ছিল বলে মনে করা হয়। সরকারের সঙ্গে সংশ্লিষ্ট সশস্ত্র গোষ্ঠীগুলো ১৪ বছর বা তার বেশি বয়সী পুরুষ শিশুদের তাদের সঙ্গে যোগ দেওয়ার জন্যে ব্যাপক প্রচারণা চালিয়েছিল এবং দেশের সর্বোচ্চ নেতা আয়াতুল্লাহ খোমেনি শিশুদের সম্মুখসারিতে যুদ্ধ করতে উৎসাহিত করেছিলেন। "কোয়ালিশন টু স্টপ দ্য ইউজ অব চাইল্ড সোলজারসের" ( বর্তমানে এটি চাইল্ড সোলজারস ইন্টারন্যাশনাল নামে পরিচিত) মতে: 

যুদ্ধে জড়িত শিশুদের অধিকাংশই বস্তি এলাকা ও দরিদ্র গ্রাম থেকে এসেছিল এবং তাদের মধ্যে অনেকেই বাবা–মায়ের অজান্তে যুদ্ধে অংশ নিয়েছিল, যাদের মধ্যে মুহাম্মদ হোসেইন ফাহমিদেহও ছিলেন। হাজার হাজার ইরানি শিশু তথাকথিত জনসামুদ্রিক আক্রমণে (হিউম্যান ওয়েভ) অংশ নেয়, যার ফলে ব্যাপক প্রাণহানি ও আহতের ঘটনা ঘটে। ইরানের মোট হতাহতের সংখ্যা আনুমানিক ২,০০,০০০ থেকে ৬,০০,০০০ জন বলে ধারণা করা হয়। একটি প্রতিবেদনে বলা হয় যে, এর মধ্যে প্রায় এক-তৃতীয়াংশের বয়স ছিল ১৫–১৯ বছর এবং প্রায় ৩ শতাংশের বয়স ছিল ১৪ বছরের নিচে। 

যুদ্ধের পর সরকারি মিলিশিয়া সংগঠন বাসিজ ১৫ বছর বয়সী শিশুদের নিয়োগ অব্যাহত রাখে। নিয়োগের ক্ষেত্রে তারা মূলত দারিদ্র্য সীমায় বসবাসকারী শিশুদের লক্ষ্য করত এবং কখনো কখনো জোরপূর্বকও নিয়োগ দিত। ২০০৪ সালে বাসিজের সদস্যসংখ্যা সব বয়স মিলিয়ে প্রায় ১০ লাখ ছিল বলে ধারণা করা হয়। একইভাবে সরকার সমর্থিত হিসেবে বিবেচিত সশস্ত্র গোষ্ঠী আনসারে হিজবুল্লাহ ২০০০-এর দশকে নির্দিষ্ট বয়স-সীমা ছাড়াই ব্যাপকভাবে শিশুদের নিয়োগ করে।  , ইরানি সশস্ত্র বাহিনী এখনো ১৬ বছর বয়স থেকে সদস্য নিয়োগ করে এবং সরকার এখনো সশস্ত্র সংঘাতে শিশু সম্পৃক্ততা সম্পর্কিত ঐচ্ছিক প্রোটোকলটি অনুমোদন করেনি।

#### ইরাক
সাদ্দাম হুসেইনের নেতৃত্বাধীন সরকার ১২ থেকে ১৭ বছর বয়সী বেসামরিক কিশোরদের জন্য বিশেষ প্রশিক্ষণ শিবির পরিচালনা করত, যেখানে তাদের হালকা অস্ত্রের প্রশিক্ষণ দেওয়া হতো এবং বাথবাদী রাজনৈতিক মতাদর্শে দীক্ষিত করা হতো। ইরাক বিভিন্ন বিরোধী সূত্র ও মার্কিন যুক্তরাষ্ট্রের পররাষ্ট্র দপ্তরের প্রতিবেদনে বলা হয় যে, যারা এতে অংশ নিতে অস্বীকার করত তারা শাস্তির মুখোমুখি হতো। রাষ্ট্রটি ১০ বছর বয়সী ছেলেদেরও ফুতুওয়াহ ও আশবালে সাদ্দাম যুব আন্দোলনে অন্তর্ভুক্ত করত এবং পরে তাদের সামরিক প্রশিক্ষণের আওতায় আনা হতো। এই প্রশিক্ষণ কখনো কখনো দিনে ১৪ ঘণ্টা পর্যন্ত চলত। পি. ডব্লিউ. সিঙ্গার সাদ্দামের এসব গোষ্ঠীকে হিটলার যুব আন্দোলনের সাথে তুলনা করেছেন। ১৯৯০ সালের উপসাগরীয় যুদ্ধে ১২ বছর বয়সী ছেলেরাও ইরাকি সেনাবাহিনীর পক্ষে লড়াই করেছিল। এছাড়াও ইরান–ইরাক যুদ্ধে শিশুদের ব্যাপক  অংশ গ্রহণ ছিল।

২০০৩ সালে ইরাকে আক্রমণের সময় মার্কিন সেনাবাহিনী নাসারিয়া, কারবালা ও কিরকুকে শিশুদের সঙ্গে লড়াই করেছিল এবং মার্কিনরা যুদ্ধে আটক হওয়া শিশু যোদ্ধাদের আবু গারিব কারাগারে প্রেরণ করেছিল। ২০০৯ সালে যুদ্ধোত্তর ইরাক দখল সংক্রান্ত জাতিসংঘের একটি বিশেষ প্রতিবেদনে বলা হয়েছিল যে, ইরাকি বিদ্রোহী গোষ্ঠীগুলো শিশুদের যোদ্ধা হিসেবে ব্যবহার করেছিল। উদাহরণস্বরূপ এতে কিরকুকের পুলিশ কমান্ডারের বিরুদ্ধে ১০ থেকে ১৩ বছর বয়সী এক শিশুর আত্মঘাতী আক্রমণের ঘটনা উল্লেখ করা হয়েছে। 

#### ফিলিস্তিন ও ইসরায়েল

ফিলিস্তিনি-ইসরায়েলি সংঘাতে ফিলিস্তিনের একাধিক শিশু যোদ্ধা নিহত হয়েছে বলে ধারণা করা হয়; কিন্তু নির্ভরযোগ্য সূত্র ও আন্তর্জাতিক প্রতিবেদনে তাদের বয়স ও ব্যক্তিগত পরিচিতি নির্দিষ্টভাবে যাচাই করা অত্যন্ত কঠিন। কারণ আন্তর্জাতিক সংবাদমাধ্যম ও জাতিসংঘের রিপোর্টে যেসব শিশুর মৃত্যু উল্লেখ করা হয়, তাদের সাধারণত বেসামরিক নাগরিক হিসেবে বর্ণনা করা হয়। ইসরায়েলি প্রতিরক্ষা বাহিনীর সর্বকনিষ্ঠ নিহত সৈন্য ছিলেন ১০ বছর বয়সী নিসিম গিনি (, ১৯৩৮-১৯৪৮)।  তিনি বর্তমান পূর্ব জেরুসালেমের পুরাতন শহরে সংঘর্ষ চলাকালীন নিহত হন। ১৯৪৮ সালের ফিলিস্তিনি যুদ্ধে যখন এই এলাকাটি জর্ডানীয় বাহিনীর কাছে হস্তান্তরিত হয়, তখন তিনিসহ অপর ৭ জন যোদ্ধাকে একজন স্থানীয় ফিলিস্তিনি ব্যক্তি একটি সৎকারভূমিতে কবর দিয়েছিলেন। এরপর ১৯৬৭ সালে ছয় দিনের যুদ্ধের পরে সেই ফিলিস্তিনি ব্যক্তি ইস্রায়েলিদের সৎকারভূমিটি দেখিয়ে দেন। এরপর দেহটি তার শিশু-দাঁতের উপস্থিতি দ্বারা শনাক্ত করা হয়। তিনি এবং অপর ৭ জন সৈন্যকে পরবর্তীতে একত্রে মাউন্ট অব অলিভসে পুনঃসমাহিত করা হয়। তাদের সবার কবরেই আইডিএফের প্রতীক ফুটিয়ে তোলা হয়েছে।

### দক্ষিণ-পূর্ব এশিয়া

#### কম্বোডিয়া
১৯৭০-এর দশকে কম্বোডিয়ার গৃহযুদ্ধ ও পরবর্তী গণহত্যার সময় খেমার রুজ বাহিনী নিজেদের নিয়ন্ত্রণাধীন হাজার হাজার কিশোর বয়সী শিশুদের ব্যবহার করে গণহত্যা ও অন্যান্য ভয়াবহ নৃশংসতা সংঘটিত করে। এসব শিশুকে জোরপূর্বক সশস্ত্র বাহিনীতে নিয়োগ করা হয়েছিল বলে অভিযোগ রয়েছে। এই শিশুদের কঠোর মতাদর্শিক প্রভাবের মাধ্যমে এমনভাবে গড়ে তোলা হয়েছিল যে, তারা কমান্ডারের যেকোনো আদেশ প্রশ্ন, দ্বিধা ও সংকোচ ছাড়াই পালন করতে অভ্যস্ত ছিল। ১৯৭৯ সালে ক্ষমতা থেকে অপসারিত হওয়ার পর খেমার রুজ বাহিনী কম্বোডিয়ার নতুন সরকারের বিরুদ্ধে গেরিলা যুদ্ধ শুরু করে এবং এই সংঘাতের সময় অন্তত ১৯৯৮ সাল পর্যন্ত তারা শিশুদের ওপর ব্যাপকভাবে নির্ভর ছিল। তখন শিশুদের প্রধানত বিনা পারিশ্রমিকে সহায়ক ভূমিকায় নিয়োজিত করা হতো; যেমন: রসদ ও গোলাবারুদ বহনকারী, গোয়েন্দা তথ্য আদান-প্রদানকারী ইত্যাদি। এর পাশাপাশি অনেক শিশুকে সরাসরি যোদ্ধা হিসেবেও যুদ্ধক্ষেত্রে ব্যবহার করা হতো।

কম্বোডিয়ার রাষ্ট্রীয় সশস্ত্র বাহিনীও ব্যাপকভাবে শিশুদের নিয়োগ করত। ১৯৯০-এর দশকে দেশটির সেনাবাহিনী ১০ বছর বয়স থেকেই শিশুদের নিয়োগ দিত এবং তাদের সশস্ত্র সংঘাতে ব্যবহার করত। এসব শিশুকে প্রধানত গোলাবারুদ ও রসদ বহনকারী বা গুপ্তচর হিসেবে কাজে লাগানো হতো। এসবের পাশাপাশি অনেককে সরাসরি যোদ্ধা হিসেবেও ব্যবহার করা হতো। একটি কম্বোডীয় দৈনিক পত্রিকার হিসাব অনুযায়ী, তখন সেনাবাহিনীর প্রায় এক চতুর্থাংশ সদস্যই শিশু ছিল। অনেক শিশুসৈন্যই বেতন না পেয়ে খেমার রুজ থেকে পালিয়ে আসে এবং পরবর্তীতে তারা এই আশায় সরকারি বাহিনীতে যোগ দেয় যে, এতে তারা অন্তত বেঁচে থাকার সুযোগ পাবে। কিন্তু সরকারি বাহিনীর স্থানীয় কমান্ডাররাও প্রায়শ তাদের বেতন অস্বীকার করত। এছাড়া কার্যকর জন্ম নিবন্ধন ব্যবস্থা না থাকার সুযোগকে কাজে লাগিয়ে অনেক শিশু নিজের বয়স সম্পর্কে মিথ্যা বলে সেনাবাহিনীতে ভর্তি হতো। তবে কিছু শিশুকে—যাদের মধ্যে কারো বয়স মাত্র ৮ বছর—জোরপূর্বক বাহিনীতে যোগ দিতে বাধ্য করা হতো।

২০০০ সালের মধ্যে কম্বোডিয়া সরকার সশস্ত্র সংঘাতে শিশু সম্পৃক্ততা সংক্রান্ত ঐচ্ছিক প্রোটোকলে স্বাক্ষর করে এবং দেশের সশস্ত্র বাহিনী কেবলমাত্র প্রাপ্তবয়স্কদেরই নিয়োগ দেওয়ার সিদ্ধান্ত গ্রহণ করে। এদিকে ১৯৯৮ সালে নেতা পল পটের মৃত্যুর মাধ্যমে খেমার রুজ আন্দোলনের পতন ঘটে। ২০০৪ সালের দিকে দেশটিতে শিশুদের নিয়োগ করা বন্ধ হয়; তবে ইউনিসেফের মতে, শিশুদের পুনর্বাসন বা নিরস্ত্রীকরণের কর্মসূচিগুলো অপর্যাপ্ত ছিল। কারণ মুক্তি পাওয়া শিশুদের পুনর্বাসনের জন্য যথাযথ সহায়তা প্রদান করা হয়নি।

#### শ্রীলঙ্কা

১৯৮৩ থেকে ২০০৯ সাল পর্যন্ত শ্রীলঙ্কার সরকার ও সশস্ত্র বিদ্রোহী লিবারেশন টাইগার্স অব তামিল ইলামের (তামিল টাইগার্স) মধ্যে দীর্ঘক্ষয়ী গৃহযুদ্ধ চলে। এই যুদ্ধ চলাকালীন তামিল টাইগার্সসহ অন্যান্য সশস্ত্র গোষ্ঠী নিয়মিতভাবে শিশু সৈনিকদের নিয়োগ করত এবং তাদের সামরিক কার্যক্রমে ব্যবহার করত। এই শিশু সৈনিকদের বয়স সাধারণত ১৪ থেকে ১৭ বছরের মধ্যে হত; তবে কিছু ক্ষেত্রে ১০ বছরেরও কম বয়সী শিশুদের জোরপূর্বক বা প্রলুব্ধ করে সৈন্য হিসাবে অন্তর্ভুক্ত করা হতো। নিয়োগপ্রাপ্ত শিশুদের প্রশিক্ষণ দেওয়া হত এবং এরপর তাদের সরাসরি যুদ্ধে ব্যবহার করা হতো। অনেক সময় তাদের পুঁতে রাখা মাইন পরীক্ষা করার মতো বিপজ্জনক কাজেও নিযুক্ত করা হতো।  কিছু শিশু দারিদ্র্য, অভাব বা বর্ণবাদ থেকে বাঁচতে স্বেচ্ছায় সামরিক বাহিনীতে যোগ দিয়েছিল। অনেক সময় শিশুদের স্কুলে বাধ্যতামূলক সামরিক প্রশিক্ষণের সময় এমন প্রোপাগান্ডা প্রচার করা হতো, যা তাদের নিয়োগে প্ররোচিত করত। অন্যদিকে, অধিকাংশই শিশুকেই জোরপূর্বক নিয়োগ করা হতো। উদাহরণস্বরূপ, যখন তারা স্কুল থেকে বাড়ি ফিরত বা সাধারণভাবে চলাফেরা করত, তখন তামিল টাইগার্স তাদের জোর করে ধরে নিয়ে নিজেদের বাহিনীতে নিয়োগ দিতো। এছাড়াও টাইগার্সের নীতি অনুযায়ী শিশুদের পরিবারকে চাপ দেওয়া হতো, যেন তারা বাধ্য হয়ে কমপক্ষে একজন সন্তানকে তাদের হাতে তুলে দেয়। ২০০১ সালে বেশ কয়েকটি আন্তর্জাতিক সূত্র জানায় যে, তামিল টাইগার্সের মোট কর্মীর প্রায় ৪০ শতাংশই শিশু ছিল। এটি সংস্থাটির দাবির বিপরীতে ছিল, যেখানে তারা বারবার বলেছিল যে, তারা শিশুদের সামরিক কাজে ব্যবহার করে না।

শ্রীলঙ্কার সেনারা একটি ইউনিটকে “বেবি ব্যাটালিয়ন” বা “শিশু ব্যাটালিয়ন” বলে সম্বোধন করত। কারণ সেই ইউনিটে অন্য ইউনিটের তুলনায় অনেক বেশি শিশু সৈনিক ছিল।  যদিও শ্রীলঙ্কা সরকারের নিয়ম অনুযায়ী, সশস্ত্র বাহিনী কেবল ১৮ বছরের বেশি বয়সী প্রাপ্তবয়স্কদের নিয়োগ দিত এবং সরকার নিজে শিশুদের নিয়োগ করত না, কিন্তু সশস্ত্র বাহিনী করুণা নামক একটি তামিল বিচ্ছিন্ন গ্রুপকে সমর্থন করত। এই গ্রুপটি তামিল টাইগার্সের বিরুদ্ধে যুদ্ধে লিপ্ত ছিল এবং সরকারের সহায়তায় জোরপূর্বক শিশুদের সৈন্য হিসেবে নিয়োগ দিত। এছাড়াও সরকার এই শিশুদের প্রোপাগান্ডামূলক কাজে ব্যবহার করত; মিডিয়ায় তাদের সরকারের পক্ষে দেখিয়ে তামিল টাইগার্সের বিপক্ষে ক্ষুব্ধ মনোভাব গঠন করার চেষ্টা করত।

২০০৩ সালে শিশুদের সামরিক বাহিনী থেকে প্রত্যাহার ও তাদের সামাজিক পুনর্বাসনের লক্ষ্যে প্রথম আন্তর্জাতিক উদ্যোগ শুরু হয়। কিন্তু ২০০৪ সালে এটি স্থগিত হয়ে যায়; কারণ তামিল টাইগার্স তাদের প্রতিশ্রুতি পূরণ করতে ব্যর্থ হয়েছিল এবং শিশু সৈন্যদের তাদের বাহিনী থেকে মুক্তি দিতে অস্বীকৃতি জানায়। ২০০৪ সালে সংগঠনটি শিশুদের মুক্তি দিতে শুরু করলেও তখনো কয়েক হাজার শিশুকে নতুন করে দলে ভর্তির জন্য নিয়োগ করেছিল এবং এটি ক্রমশ কম সংখ্যায় অন্তত ২০০৭ সাল পর্যন্ত চলে। ২০০৯ সালে তামিল টাইগার্স পরাজিত হয় এবং সে বছরই সংঘাতের অন্যান্য সব পক্ষই শিশু সংগ্রহ বন্ধ করে দেয়। 

#### ভিয়েতনাম
ভিয়েতনাম যুদ্ধ (১৯৫৫–১৯৭৫) চলাকালে উত্তর ও দক্ষিণ উভয় ভিয়েতনামই শিশুদের বিভিন্ন সামরিক ও বেসামরিক ভূমিকা পালন করার জন্য ব্যবহার করেছিল।

### ইউরোপ ও দক্ষিণ এশিয়া

#### যুগোস্লাভিয়া
অনুমান করা হয় যে, বসনিয়ার যুদ্ধে প্রায় ৩,০০০ থেকে ৪,০০০ শিশু সক্রিয়ভাবে সংঘাতে অংশগ্রহণ করেছিল।

#### চেচনিয়া ও রাশিয়া

প্রথম চেচেন যুদ্ধের সময় চেচেন বিদ্রোহী বাহিনীতে অনেক শিশু সৈনিক অন্তর্ভুক্ত ছিল, যাদের মধ্যে অনেকেই মাত্র ১১ বছর বয়সী ছিল। জাতিসংঘের একটি প্রতিবেদন অনুযায়ী, চেচনিয়ার শিশু সৈনিকদের প্রাপ্তবয়স্ক যোদ্ধাদের মতোই সরাসরি যুদ্ধের দায়িত্ব দেওয়া হতো। তারা বাহিনীতে যোগ দেওয়ার কয়েক মুহূর্তের মধ্যেই সামনের সারিতে লড়াইয়ের প্রেরিত হতো। ২০০৪ সালে অনুমান করা হয় যে, ১৮ বছরের কমবয়সী শিশুরা তখনো বিভিন্ন সশস্ত্র গোষ্ঠীতে যুক্ত ছিল এবং তারা রাশিয়ার বিরুদ্ধে চলমান যুদ্ধে অংশ নিচ্ছিল। কিছু শিশু সৈন্য আত্মঘাতী বিস্ফোরণে সরাসরি অংশগ্রহণ করেছিল বলেও অভিযোগ উঠেছিল। এসব তথ্য থেকে বোঝা যায় যে, চেচেন যুদ্ধে শিশুদের ব্যবহার নিয়মিত ছিল এবং তাদের প্রাপ্তবয়স্কদের মতোই ঝুঁকিপূর্ণ অবস্থানে রাখা হতো।

#### যুক্তরাজ্য
২০শ শতকের শুরুতে রাজকীয় নৌবাহিনীতে সাধারণত ১৫ বছর বা তার থেকে বেশি বয়সের ছেলেদের নাবিকদের সহায়তার জন্য নিয়োগ করা হতো এবং ১৩ বা ১৪ বছর বয়সী ছেলেরা অন্যান্য দায়িত্বে নিয়োগিত হতো।

১৯৮২ সালে ফকল্যান্ড দ্বীপযুদ্ধে যুক্তরাজ্য সেনাবাহিনীতে ১৭ বছর বয়সী কিছু কিশোর সৈন্য অংশগ্রহণ করেছিল, যাদের মধ্যে তিনজন যুদ্ধের সময় নিহত হয়। এরপর ১৯৯০–৯১ সালে উপসাগরীয় যুদ্ধেও ১৭ বছর বয়সী দুই কিশোর সৈন্য মারা যায়। ১৯৯০-এর দশকে সাবেক যুগোস্লাভিয়ায় ন্যাটো শান্তিরক্ষা বাহিনীতে ১৭ বছর বয়সী সৈন্যরাও মোতায়েন করা হয়েছিল। যুক্তরাজ্য শুরুর দিকে সেসব আন্তর্জাতিক প্রচেষ্টা ও আলোচনা অগ্রাহ্য করেছিল, যা শিশুদের সামরিক কাজে নিয়োগ বন্ধের জন্য প্রস্তাবিত হয়েছিল। তবে ২০০০ সালে “শিশুদের সামরিক সংঘর্ষে অংশগ্রহণ সম্পর্কিত ঐচ্ছিক প্রোটোকলে” স্বাক্ষর করার পর দেশটি শুধু পূর্ণবয়স্কদের (১৮ বছর এবং তার উপর) মোতায়েন করার শর্তে সম্মত হয়। তারপরও যুক্তরাজ্য ১৬ বছর বয়স থেকে কিশোরদের নিয়োগ ও প্রশিক্ষণ চালিয়ে যাওয়ার পরিকল্পনায় অটল ছিল। ২০০৩ থেকে ২০১০ সালের মধ্যে আফগানিস্তান ও ইরাকে মোট ২২ জন ১৭ বছর বয়সী সৈন্য মোতায়েন করা হয়েছিল, যাদের ব্যাপারে পরবর্তীতে জানা যায় যে, তাদের ভুলক্রমে মোতায়েন করা হয়েছিল।

উত্তর আয়ারল্যান্ডে দ্য ট্রাবলসের সময় (প্রায় ১৯৬০-এর দশক থেকে ১৯৯৮ পর্যন্ত) আধাসামরিক গোষ্ঠীগুলির কাছে শিশুদের নিয়োগ ও ব্যবহার করা সাধারণ ব্যাপার ছিল। এই শিশুদের মধ্যে অনেককে সরাসরি যুদ্ধে ব্যবহার করা হতো।  এই সংঘর্ষের সময় রিপাবলিকান আধাসামরিক গোষ্ঠীর পাঁচজন, লয়্যালিস্ট আধাসামরিক গোষ্ঠীর সাতজন শিশু এবং ব্রিটিশ সশস্ত্র বাহিনীর মোট পাঁচজন শিশু নিহত হয়েছিল।

## আরো দেখুন
### সাধারণ

* শিশু
* জরুরি অবস্থা ও সংঘাতের সময় শিশু
* শিশু অধিকার
* শিশু অধিকার সনদ
* শিশু দাসত্ব

### সামরিক উদ্দেশ্যে শিশুদের ব্যবহারের সুপরিচিত ঘটনা

* দ্বিতীয় বিশ্বযুদ্ধে শিশুদের সামরিক ব্যবহার
* ওয়াসিল আহমদ
* গ্রেস আকালো, উগান্ডা
* ইসমাইল বিয়া, সিয়েরা লিওন
* ক্যালভিন গ্রাহাম, মার্কিন যুক্তরাষ্ট্র 
* মোহাম্মদ হোসেন ফাহমিদেহ, ইরান
* উমর কদর, কানাডা
* লুফৎ‌ওয়াফেনহেল্ফার, জার্মান
* লুও ঈগলস, পোল্যা ড্

### তথ্যচিত্র

* *[[কনি ২০১২|কোনি ২০১২]]*, তথ্যচিত্র
* *" [[লা ভিটা নন পারডে ভ্যালোরে]]"* (" *জীবন তার মূল্য হারায় না"* ), ডকুমেন্টারি ফিল্ম

### জনপ্রিয় সংস্কৃতি

* *[[ব্লাড ডায়মন্ড]]*, সিনেমা
* জনি ম্যাড ডগ  সিনেমা
* *[[বিস্টস অফ নো নেশন]]*, সিনেমা
## তথ্যসূত্র


## বহিঃসংযোগ

### Reference: Child soldiers worldwide

* Child Soldiers World Index (2018), child soldier world map and statistics
* Child Soldiers International, historical reports:
** 
** 
** 

বিষয়শ্রেণী:শিশু
বিষয়শ্রেণী:শিশু নিরাপত্তা
বিষয়শ্রেণী:শিশু নির্যাতন